Grein í Fréttablaðinu , 1. desember , 2004 . Í Fréttablaðinuhefur oftar en einu sinni komið fram undanfarna daga , að einhver tengsl kunni að vera á milli þess , að dóms - og kirkjumálaráðuneytið ákvað að breyta orðalagi í fjárlagafrumvarpi að því er varðar styrkveitingar til mannréttindamála og orða , sem ég lét falla í ræðu á fundi sýslumanna í Vestmannaeyjum hinn 8. október síðastliðinn um nauðsyn þess , að íslensk löggjöf væri jafnan þannig úr garði gerð , að hér skapaðist ekki skjól fyrir alþjóðlega glæpastarfsemi og hryðjuverkamenn . Spuni er það kallað , þegar á fjölmiðlavettvangi er gengið þannig til verks , að tengd eru saman mál eða ummæli í því skyni að fegra eitthvað eða koma höggi á einhvern . Þegar ég les þessar vangaveltur í fréttum og dálkum Fréttablaðsins , þar sem menn eru annars vegar að saka mig um aðför að þeim , sem hér vilja láta að sér kveða í mannréttindamálum undir merkjum Mannréttindaskrifstofu Íslands , og hins vegar að verið sé að koma hér á fót öryggislögreglu að mínu undirlagi , sé ég skýrt dæmi um spuna í því skyni að gera mig enn tortryggilegri en höfundar þessara kenninga hafa þó talið til þessa . Ef menn vilja hafa það sem sannara reynist í þessu efni , skal þeim bent á eftirfarandi : Orðalaginu í fjárlagafrumfrumvarpinu var breytt vegna þess að Mannréttindaskrifstofa Íslands rifti samningi við Mannréttindastofnun Háskóla Íslands . Var þá ákveðið að hluta þessu fé út sem styrkjum til einstakra verkefna og get ég getið þess að Mannréttindaskrifstofan hefur nú þegar sent dóms - og kirkjumálaráðuneytinu umsókn um slíka styrki . Í ræðu minni hjá sýslumönnum sagði ég : „ Alþjóðlegt samstarf í öryggismálum mótast að sjálfsögðu af lögum þeirra ríkja , sem eiga samstarf . Oft hefur verið á það bent , að hér á landi sé ekki löggjöf um starfsemi öryggislögreglu eða leyniþjónustu . Sú spurning verður áleitnari með aukinni alþjóðavæðingu á þessu sviði , hve lengi er unnt að láta undir höfuð leggjast að ræða lagafrumvarp um þetta efni á alþingi . “ Úr þessari fjöður hefur nú orðið fleygur fugl , sem ýmsir virðast óttast . Það er ástæðulaus ótti . Í lögreglulögum eru ákvæði um heimildir lögreglu til að gæta öryggis ríkisins . Orð mín snúast um það , hvort setja þurfi sérstök lög um þennan þátt í starfi lögreglunnar . Ég tek dæmi þessu til skýringar : Í frumvarpi til laga um fullnustu refsinga eru í fyrsta sinn sett í íslensk lög tæmandi ákvæði um heimild fangavarða til að beita fanga valdi . Enginn hefur dregið í efa , að fangaverðir hefðu slíka heimild en nú er hún skýrð með tæmandi hætti í lagatexta . Sérstök lög um skyldu og heimild lögreglu til að gæta öryggis ríkisins yrðu sett með sömu formerkjum , löggjafinn setti þessu viðkvæma verkefni skýran ramma . Með öðrum orðum yrði með lagasetningunni komið til móts við mannréttindasjónarmið , ef litið er á málið í því ljósi . Við Íslendingar komumst ekki hjá því að ræða þennan þátt öryggismálanna frekar en aðrar þjóðir . Vandinn við að stofna til slíkra umræðna hér er sá , að þær fara fljótt út um víðan völl og taka á sig þá spunamynd , sem ég hef gert hér að umtalsefni . Í sjálfu sér er það áhyggjuefni , ef ekki má nálgast viðfangsefni á þann veg , sem ég gerði í ræðu minni hinn 8. október , án þess að úr því verði einhver óskapnaður í meðferð þeirra , sem áreiðanlega hafa ekki lagt það á sig að kynna sér orð mín , en ræðuna er að finna í heild á vefsíðunni bjorn.is .